
Hegyi Karabah etnikai térképe és annak változásai a 19. század első harmadában

A ma de jure Azerbajdzsán területét képező, azonban de facto független állam, Hegyi-Karabah Köztársaság területét az 5. században foglalta el Perzsia, s egészen a 19. század elején bekövetkező orosz hódító háborúig meg is tartotta. Ekkor Karabahban a Perzsiában uralkodó Kadzsar-házból származó Ibrahim kán (1760-1806) uralkodott. Az orosz előrenyomulás 1805. május 14-én arra kényszerítette, hogy aláírja a golestani egyezményt, így országa az Orosz Birodalom védnöksége alá került. Karabahnak az Orosz Birodalomba való végső betagozódása 1822 októberében történt meg, miután Ibrahim kán utódja, Mahdi Qoli kán Perzsiába menekült.
A Dél-Kaukázus térsége a két orosz-perzsa háború során (1804-1813; 1826-1828) etnikailag nagy változáson ment át. A környező perzsa és oszmán területekről a bevonuló orosz kormányzat pártolásával mintegy 57.000 örmény vándorolt be, így a korábbi 20%-hoz képest 1932-re a Dél-Kaukázus lakosságának mintegy felét örmények tették ki. Az örmények a dél-kaukázusi régió városi lakosságát, így Tbiliszi 60%-át, Ganja városának pedig mintegy 91%-át adták. A ma azerbajdzsánnak nevezett etnikum a korban még nem létezett, nemzettudatuk, nemzeti identitásuk, kollektív emlékezetük még nem forrott ki, ez a folyamat csak a 20. század hajnalán ment végbe. Karabah muzulmán lakosságának túlnyomó többségét ekkor nem kevesebb, mint ötvenhat különböző török törzs képezte, melyek az oguz-török nyelv más-más dialektusait beszélték, közös identitást ekkor még csak közös vallásuk eredményezett. A török törzseken kívül számos perzsa, kurd, javansir, tatár, etc. törzs bővítette a muszlimok számát.
A különböző útleíró naplók és perzsa krónikák, valamint a hivatalos orosz iratok és diplomáciai levélváltások tapasztalata alapján válasz adható az örmény és azerbajdzsán történetírás legnagyobb ellentétét szülő kérdésére: melyik volt a történeti Karabah többségi lakosságát képező etnikum? Az 1823-ban készült orosz kormányzati felmérés alapján kijelenthető, hogy a körülbelül 114.000 fős Karabah lakosságának mintegy 73%-át (64.000 fő) a muzulmánok tették ki, a maradék 27% (23.700 fő) azonban örmény volt. A vallási eloszlást mutató adatok azonban megtévesztőek lehetnek, hiszen nem jelentenek egyet az etnikai eloszlással. A muzulmán lakosság csaknem 60 különböző törzsből tevődött össze, így az egyes törzsek létszáma arányosan elosztva kb. 1000-1100 főből állhatott, melyhez képest a 23.700 fős örmény lakosság hatalmas többségnek tűnhet.



